##### ELEKTRIVÕRGU VAHETUS LÄHEDUSES PUUDE LANGETAMINE

Elektrilevi OÜ teavitab käesoleva informatsiooniga võimalikest ohtudest puude langetamisel elektrivõrgu vahetus läheduses.

Vastavalt Ehitusseadustiku § 77 lg 2 p 1 on elektripaigaldise omaniku (võrguettevõtja) loata keelatud elektripaigaldise kaitsevööndis langetada puid. Ehitusseadustiku § 77 lg 2 p 3 kohaselt on keelatud ilma elektripaigaldise omaniku loata õhuliinide kaitsevööndis sõita masinate ja mehhanismidega, mille üldkõrgus maapinnast koos veosega või ilma selleta on üle 4,5 meetri.

Majandus- ja taristuministri 25.06.2015 määrusega nr 73 on kinnitatud “Ehitise kaitsevööndi ulatus, kaitsevööndis tegutsemise kord ja kaitsevööndi tähistusele esitatavad nõuded”, millega on kehtestatud elektripaigaldise kaitsevööndi ulatus tulenevalt elektripaigaldise ohutasemest, pingest, võimsusest ja asukohast.

Vastavalt Karistusseadustiku § 406 lg 1 on energiasüsteemi ehitise või seadme rikkumine või hävitamine ning lg 2 kohaselt sama tegu kui sellega põhjustati elutähtsa süsteemi toimimise häirimine või katkemine kuritegu.

Õhuliini kaitsevööndi ulatus on mõlemal pool liini telge:

1) kuni 1 kV nimipingega (kaasa arvatud) liinide korral 2 meetrit;

2) 1 kV kuni 35 kV nimipingega liinidel õhukaabli kasutamise korral 3 meetrit;

3) 1 kV kuni 35 kV nimipingega paljasjuhtmeliste liinide korral 10 meetrit;

4) 35 kV (kaasa arvatud) kuni 110 kV nimipingega liinide korral 25 meetrit;

5) 220 kV kuni 330 kV nimipingega liinide korral 40 meetrit.

Õhuliini mastitõmmitsa või -toe või maandusjuhi, mis ulatub väljapoole õhuliini kaitsevööndit, puhul on mastitõmmitsa või -toe või maandusjuhi kaitsevöönd 1 meeter selle projektsioonist.

Puude langetamise vajadusel elektrivõrgu kaitsevööndis või ka väljapool kaitsevööndit, kui ei ole välistatud puude võimalik langemine kaitsevööndisse, palume eelnevalt pöörduda loa saamiseks:

Põhja piirkonnas telefonil 4654600, e-mail [jarelevalve@elektrilevi.ee](mailto:jarelevalve@elektrilevi.ee)

Lõuna piirkonnas telefonil 4654500, e-mail [jarelevalve@elektrilevi.ee](mailto:jarelevalve@elektrilevi.ee)

Puudele, mis langetamisel võivad kukkuda liinile, tuleb vajadusel enne langetamist paigaldada tõmmitsad. Puu langemisel juhtmele on keelatud läheneda puule või katkisele vastu maad puutuvale juhtmele lähemale kui 8 meetrit, kuivõrd maaga lühise korral ei lülitata liini koheselt välja või liin võidakse taaspingestada ja puu langetaja seab ennast ohtu – võib saada elektrilöögi, mis on maaühenduskoha lähedal eluohtlik (sammupinge).

Sammupinge vältimiseks eemalduda 8 meetrisest ohutsoonist võimalikult kiiresti jalgu koos hoides, lohistades neid mööda maad või väikeste turvaliste hüpetega jalad koos. Vältida tuleb jalgade üksteisest lahku minekut ja astumist.

Puu langemisest liinile teatada koheselt Elektrilevi **rikketelefonil 1343***.* Samuti palume informeerida õhuliini kaitsevööndis või väljaspool kaitsevööndit liini suunas ohtlikult kaldu olevatest puudest. Liinile langenud puu eemaldamiseks tuleb liin kaitselahutada ja maandada vähemalt kaitselahutuskohtades.

Seadme ohutuse seadus § 14 sätestab, et seadme ohutuse seaduses ja selle alusel kehtestatud õigusaktides sätestatud nõuete täitmise üle teostab riiklikku järelevalvet Tarbijakaitse ja Tehnilise Järelevalve Amet.

Vastavalt Karistusseadustiku § 406 lg 1 karistatakse energiasüsteemi ehitise või seadme rikkumise eest rahalise karistusega ja lg 2 kohaselt sama teo eest kui sellega põhjustati elutähtsa süsteemi toimimise häirimine või katkemine rahalise karistuse või kuni viieaastase vangistusega. Kui eelpoolnimetatud teod on toime pannud juriidiline isik, karistatakse viimast rahalise karistusega.

Karistusseadustiku § 44 lg 1 kohaselt võib kohus kuriteo eest mõista rahalise karistuse kolmkümmend kuni viissada päevamäära, mille suuruse arvutab kohus vastavalt lg 2 süüdimõistetu keskmise päevasissetuleku alusel. Miinimumpäevamäära suurus on 3,20 eurot. Vastavalt sama paragrahvi lg 8 võib kohus juriidilisele isikule mõista rahalise karistuse 3200 kuni 16 000 000 eurot. Rahalise karistuse võib juriidilisele isikule mõista ka lisakaristusena koos sundlõpetamisega.

Elektripaigaldise rikkumisega võrguettevõtjale tekitatud kahju (elektripaigaldise taastamise kulu, elektritarbijate kahjunõuded) tuleb tsiviilkorras võrguettevõtjale hüvitada.

Elektrilevi OÜ

Käesolevaga kinnitan, et olen tutvunud võimalike ohtudega puude langetamisel elektrivõrgu vahetus läheduses ja kohustun neid täitma

“……”……………… 20 … a. …..…………………………….. …….…………

(ees -ja perekonnanimi) (allkiri)